b"\n_START_ARTICLE_\nNapoleon III.\n_START_SECTION_\nOtro\xc5\xa1tvo in emigracija\n_START_PARAGRAPH_\nSin Hortense de Beauharnais, h\xc4\x8derke iz prvega zakona Josephine de Beauharnais, pozneje Napoleonove \xc5\xbeene. Njegov biolo\xc5\xa1ki o\xc4\x8de ni znan, vendar je za njegovega o\xc4\x8deta obveljal Louis Bonaparte, Napoleonov mlaj\xc5\xa1i brat. Domneva, da je Napoleonov ne\xc4\x8dak, mu je pozneje zelo pomagala._NEWLINE_Po Napoleonovem porazu in odstavitvi leta 1815 je moral oditi v emigracijo in je \xc5\xbeivel v \xc5\xa0vici, Nem\xc4\x8diji in Italiji. Po smrti Napoleonovega sina, vojvode Reichstadskega, leta 1832 je postal tretji v vrsti bonapartisti\xc4\x8dnih pretendentov na prestol; za svojim o\xc4\x8detom in stricem. Postal je tudi dejanski vodja bonapartisti\xc4\x8dne stranke in je leta 1836 vodil poskus dr\xc5\xbeavnega udara v Strasbourgu. Leta 1840, po ponovnem poskusu prevzema oblasti, ni uspel uiti in je bil zaprt. Leta 1846 je uspel pobegniti v Veliko Britanijo, po smrti 'o\xc4\x8deta' pa je postal edini pretendent na prestol.\n_START_SECTION_\nPredsednik republike\n_START_PARAGRAPH_\nKo je bil v revoluciji leta 1848 odstavljen kralj Ludvik Filip in obnovljena republika, se je lahko vrnil v Francijo in je bil izvoljen v konstituanto. Na predsedni\xc5\xa1kih volitvah 10. decembra 1848 je s prepri\xc4\x8dljivo ve\xc4\x8dino (okrog 75\xc2\xa0% glasov) premagal Cavaignaca. Pri tem je so odlo\xc4\x8dilno vlogo igrali glasovi pode\xc5\xbeelanov, ki so podprli kandidata s slavnim priimkom. Z izvolitvijo je postal prvi predsednik republike v francoski zgodovini._NEWLINE_Potem ko parlament, ki so ga obvladovali monarhisti, ni \xc5\xbeelel spremeniti ustave in mu dovoliti drugega mandata je leta 1851 izvedel dr\xc5\xbeavni udar in postal diktator. Prilastitev oblasti je pozneje potrdil sporen referendum.\n_START_SECTION_\nObnovitev cesarstva\n_START_PARAGRAPH_\nNaslednje leto, 2. decembra 1852, je nov referendum potrdil obnovitev cesarstva. Ve\xc4\x8dina oblasti je bila v rokah Napoleona III., parlament, ki je sicer \xc5\xa1e vedno obstajal, je imel le obrobno vlogo. Razprave so bile omejene, poro\xc4\x8danje o delu parlamenta je bilo cenzurirano._NEWLINE_Po poroki s \xc5\xa1pansko grofico Eug\xc3\xa9nie de Montijo, se mu je 1856 rodil pri\xc4\x8dakovani naslednik, Napol\xc3\xa9on Eug\xc3\xa8ne Louis. Po letu 1860 se je drugo cesarstvo liberaliziralo, saj je Napoleon omilil re\xc5\xbeim.\n_START_SECTION_\nPoraz, odstavitev in ponovna emigracija\n_START_PARAGRAPH_\nPo vrsti zunanjepoliti\xc4\x8dnih avantur, ki naj bi obnovile pomen Francije v Evropi in svetu, se je leta 1870 zapletel v vojno s Prusijo in njenimi nem\xc5\xa1kimi zaveznicami. Julija 1870 je bil po porazu v bitki pri Sedanu ujet in nekaj dni pozneje so ga revolucionarji v Parizu odstavili._NEWLINE_Umrl je v emigraciji v Veliki Britaniji, kjer je tudi pokopan."